Narodna skupština
20091228

Gospođo ministre, dame i gospodo narodni poslanici, DSS je podnela amandman na član 3. zato što smatra da član 3. treba da se briše. Smatramo da otplatu dugova treba izvršavati na način kako je to već ranije dogovoreno, odnosno da on ostane nepromenjen. Pre svega, to se odnosi na isplatu dugova domaćim kreditorima, jer zahvaljujući ovakvoj nesposobnoj, neodgovornoj i bahatoj politici Vlade Srbije vezano za zaduživanje i emisiju državnih zapisa, imamo situaciju da komercijalne banke, pre svega, mogu mnogo malo novca da uplaćuju domaćim kreditorima, odnosno domaćoj privredi. U uslovima krize najveći problem u privredi je naravno likvidnost. Zbog toga je vrlo važno da se upravo privredi omogući da od komercijalnih banaka dobiju povoljan kredit, kako bi privreda mogla da opstane i kako bi bila zamajac za jednu ozbiljnu zemlju. Očigledno da Vlada Srbije nema ovakvo mišljenje o tome. Ono što je činjenica je da se Vlada Srbije ponaša kao najveći konkurent zapravo privredi i to pred komercijalnim bankama. Zbog toga smatramo da ovaj amandman treba da prihvatite, iako smo svesni jedne činjenice, da je ovo zapravo pisanje amandmana uprazno, jer ste vi taj novac potrošili, pa i nema neke velike nade da će se amandmanom nešto promeniti.